Toshkentda 3 ta avtomobil ishtirokidagi YTHda 1 kishi vafot etdi

Toshkent shahri Mirobod tumanida 23 mart kuni “Spark”, “Malibu” va “Cobalt” avtomobillari yo'l-transport hodisasiga uchradi. Holat yuzasidan shahar Ichki ishlar bosh boshqarmasi axborot xizmati ma'lumot berdi.
Ma'lum bo'lishicha, Taras Shevchenko–Fidokor ko'chalari kesishmasida 25 yoshli haydovchi S.Z. “Spark” rusumli, davlat raqam belgisi 01 S 702 OV avtomashinasini boshqarib ketayotgan bo'lgan. Dastlabki ma'lumotlarga ko'ra, u svetoforning qizil chirog'ida harakatlanib, yashil chiroqda harakatlanib kelayotgan haydovchi G.M. boshqaruvidagi “Malibu” avtomashinasi bilan to'qnashuv sodir etib, yo'l chetidagi daraxtga urilgan. “Malibu” avtomashinasi esa qarama-qarshi yo'nalishga o'tib ketib, o'z yo'nalishda xarakatlanib kelayotgan haydovchi “Cobalt” avtomashinasi bilan to'qnashgan.
To'qnashuv oqibatida “Spark” haydovchisi S.Z. hamda birinchi yo'lovchisi U.Yu. turli xil tan jarohatlari bilan kasalxonaga yotqizilgan. Avtomashinaning ikkinchi yo'lovchisi esa ko'rsatilgan tibbiy yordamlarga qaramay, kasalxonada vafot etgan.
Holat yuzasidan Toshkent shahar IIBB huzuridagi Tergov boshqarmasi tomonidan Jinoyat kodeksining 266-moddasi (Transport vositalari harakati yoki ulardan foydalanish xavfsizligi qoidalarini buzish) 2-qismi bilan jinoyat ishi qo'zg'atilgan. Hozirda tergov harakatlari olib borilmoqda.
Avvalroq Jizzaxda YTH oqibatida 8 kishi vafot etgani xabar qilingandi. Shuningdek, Toshkentda 3 ta mashina ishtirokida YTH sodir bo'lgani haqida xabar berilgan.